b'\n_START_ARTICLE_\nPar i hjerter\n_START_SECTION_\nHandling\n_START_PARAGRAPH_\nJonathan Hart er mangemillion\xc3\xa6r og administrerende direkt\xc3\xb8r i Hart Industries, et globalt Los Angeles-basert konglomerat best\xc3\xa5ende av tjue separate bedrifter. Jennifer Hart, tidligere Edwards, er frilansjournalist og hobbyfotograf, og sammen lever de det glamor\xc3\xb8se jetsetliv. P\xc3\xa5 fritiden er de amat\xc3\xb8rdetektiver som snubler borti alt fra drap til tyverier og spionasje. Ved sin side har de Max, lojal hovmester, kokk og sj\xc3\xa5f\xc3\xb8r, samt Freeway, deres elskede og trofaste l\xc3\xb8wchen, som fikk navnet sitt den dagen Jonathan og Jennifer fant han vandrende alene langs motorveien.\n_START_SECTION_\nHovedroller\n_START_PARAGRAPH_\nF\xc3\xb8rstevalget til \xc3\xa5 spille Jonathan Hart var Cary Grant. Siden han p\xc3\xa5 dav\xc3\xa6rende tidspunkt var 75 \xc3\xa5r gammel, og ansett som for gammel til \xc3\xa5 spille hovedrollen, var de fast bestemt \xc3\xa5 finne en med de samme kvalitetene. Valget falt p\xc3\xa5 Robert Wagner. Rollen som Jennifer Hart var tiltenkt b\xc3\xa5de Suzanne Pleshette og Lindsay Wagner. Siden Robert Wagner hadde spilt mot Stefanie Powers tidligere, da han jobbet med serien It Takes A Thief, foreslo han for Aaron Spelling at de skulle gi rollen til henne. Forslaget ble m\xc3\xb8tt med skepsis, men da Spelling s\xc3\xa5 hvor god kjemi de hadde, var rollen hennes.\n_START_SECTION_\nBakgrunn\n_START_PARAGRAPH_\nSkaper og manusforfatter Sidney Sheldon hadde opprinnelig skrevet et manus for CBS kalt "Double Twist", som omhandlet et spionektepar ved navn Twist. Manuset forble ufilmet i flere \xc3\xa5r f\xc3\xb8r produsentene Aaron Spelling og Leonard Goldberg bestemte seg for \xc3\xa5 oppdatere det. De ga manuset til Tom Mankiewicz, som p\xc3\xa5 den tiden var en veletablert manusforfatter med blant annet tre  filmmanuskripter for James Bond p\xc3\xa5 samvittigheten: Diamanter varer evig (1971), \xc3\x85 leve og la d\xc3\xb8 (1973) og Mannen med den gyldne pistol (1974). Med beskjed om at det m\xc3\xa5tte moderniseres og formes til en ukentlig serie, tok Mankiewicz imot utfordringen, men stilte samtidig et krav om \xc3\xa5 f\xc3\xa5 regissere en eller flere episoder av serien. Kravet ble akseptert. Tom Mankiewicz omarbeidet Sheldons opprinnelige manus og d\xc3\xb8pte det "Hart to Hart". Mankiewicz fikk sin regidebut med pilotepisoden, og forble en \xc2\xabkreativ konsulent\xc2\xbb og regiss\xc3\xb8r gjennom resten av serien.\n_START_SECTION_\nForhistorien\n_START_PARAGRAPH_\nJonathan Hart startet firmaet Hart Industries i 1965 for den nette sum av 1.500 dollar. \xc3\x85ret f\xc3\xb8r ble han foreldrel\xc3\xb8s og kom i tr\xc3\xb8bbel med loven. Max ble Jonathans reddende engel. Han hjalp han gjennom den vanskelige tiden etter tapet av foreldrene og s\xc3\xb8rget for \xc3\xa5 sende han p\xc3\xa5 h\xc3\xb8yskole. Da Jonathan viste sine ferdigheter som en slu forretningsmann, r\xc3\xa5det Max han til \xc3\xa5 starte sitt eget firma. R\xc3\xa5det tok han, og en mangemillion\xc3\xa6r ble f\xc3\xb8dt. Firmaet gikk offentlig i 1969, etter at Jonathan hadde v\xc3\xa6rt i Marinen. Hans aller f\xc3\xb8rste kunde var hans onkel. _NEWLINE_Jonathan og Jennifer m\xc3\xb8ttes for f\xc3\xb8rste gang ved en tilfeldighet p\xc3\xa5 Hotel Ritz i London. Han var der p\xc3\xa5 forretningsreise, hun var der p\xc3\xa5 jobboppdrag. Da Jennifer fors\xc3\xb8kte \xc3\xa5 f\xc3\xa5 et intervju med Jonathan, avfeide han henne. Senere p\xc3\xa5 kvelden st\xc3\xb8tte de p\xc3\xa5 hverandre i hotellbaren, og gnistene f\xc3\xb8k. Slik startet eventyret. Jonathan fridde til Jennifer p\xc3\xa5 Tower Bridge. De giftet seg, med Max som forlover, la  bryllupsreisen til Napa Valley og resten er historie.\n_START_SECTION_\nProduksjon\n_START_PARAGRAPH_\nPar i hjerter ble produsert av Columbia Pictures Television, Spelling-Goldberg Productions og RONA II. Sistnevnte produksjonsselskap var eiet av Robert Wagner og hans kone Natalie Wood. Serien hadde flere manusforfattere, blant andre Sidney Sheldon, Bill La Mond, Jo La Mond, Lawrence Hertzog og Don Roos. Regiss\xc3\xb8r var hovedsakelig Tom Mankiewicz. De tre f\xc3\xb8rste sesongene av Par i hjerter ble spilt inn p\xc3\xa5 20th Century Fox Studios. Sesong 4 og 5 ble spilt inn p\xc3\xa5 Warner Brothers Burbank Studios.\n_START_SECTION_\nDe personlige tragediene\n_START_PARAGRAPH_\nB\xc3\xa5de Robert Wagner og Stefanie Powers mistet sine respektive partnere i november 1981. Barnestjernen og skuespillerinnen Natalie Wood omkom i en drukningsulykke 29. november. Skuespilleren William Holden d\xc3\xb8de av hodeskader p\xc3\xa5f\xc3\xb8rt i et fall 12. november. D\xc3\xb8dsfallene forekom med 17 dagers mellomrom.\n_START_SECTION_\nKringkasting\n_START_PARAGRAPH_\nPar i hjerter ble en stor publikumssuksess med en trofast seerskare. Mennesker i alle aldre, fra alle kanter av verden, elsket \xc3\xa5 f\xc3\xb8lge med p\xc3\xa5 livet til Jonathan og Jennifer Hart hver uke. At serien s\xc3\xa5 br\xc3\xa5tt tok slutt, knuste mange seerhjerter.\n_START_SECTION_\nSeertall\n_START_PARAGRAPH_\nPar i hjerter opplevde gode seertall gjennom seriens gang, men seertallene droppet gradvis fra sesong 3 til sesong 5. Det f\xc3\xb8rste \xc3\xa5ret n\xc3\xa5dde ikke serien opp blant topp 30. Med sesong 2 hoppet den inn p\xc3\xa5 en 23.-plass, med 15.9 millioner seere i gjennomsnitt per episode. Da sesong 3 var i anmarsj, var serien blitt en stor hit blant seerne. Suksessen ga serien hele 17.1 millioner seere og en 15.-plass, som skulle vise seg \xc3\xa5 bli den beste plasseringen Par i hjerter skulle f\xc3\xa5. Seertallene dalte til 15.7 millioner med sesong 4, og serien datt ned fra en 15.-plass til en 17.-plass. Dette til tross, serien ble fornyet for en femte sesong. Da denne floppet, og havnet utenfor topp 30, ble serien kansellert.\n_START_SECTION_\nFra serie til film\n_START_PARAGRAPH_\nI perioden 1993-96 ble det produsert og sendt \xc3\xa5tte 90 minutter lange TV-filmer basert p\xc3\xa5 serien, alle med Robert Wagner og Stefanie Powers i hovedrollen. Lionel Stander medvirket i fem av de \xc3\xa5tte filmene f\xc3\xb8r han d\xc3\xb8de av lungekreft 30. november 1994. Secrets Of The Hart ble hans siste opptreden i rollen som Max.\n_START_SECTION_\n1993: Hart To Hart Returns\n_START_PARAGRAPH_\nJonathan og Jennifer m\xc3\xa5 hamle opp med en gruppe korrupte regjeringsentrepren\xc3\xb8rer. Da huset deres brenner ned og en av etterforskerne blir myrdet, blir Jonathan selv anklaget for mordet. Med Mike Connors, Ken Howard.\n_START_SECTION_\n1994: Home Is Where The Hart Is\n_START_PARAGRAPH_\nDa Jennifers mentor d\xc3\xb8r, drar hun og Jonathan til byen Kingman\'s Ferry for \xc3\xa5 delta i hans begravelse. De f\xc3\xa5r fort mistanke om bedrageri, og setter i gang en unders\xc3\xb8kelse som innbyggerne i den lille byen setter liten pris p\xc3\xa5. Med Howard Keel, Maureen O\'Sullivan, Roddy McDowall.\n_START_SECTION_\n1994: Crimes Of The Hart\n_START_PARAGRAPH_\nJonathan og Jennifer bes\xc3\xb8ker New York City, hvor et skuespill Jennifer skrev p\xc3\xa5 h\xc3\xb8yskolen skal produseres. Noen pr\xc3\xb8ver imidlertid \xc3\xa5 sabotere hele produksjonen. N\xc3\xa5r en av scenearbeiderne blir myrdet, har de ingen tid \xc3\xa5 miste. De m\xc3\xa5 finne den skyldige f\xc3\xb8r teppet g\xc3\xa5r opp premieredagen. Med Audra Lindley, Alan Rachins, Richard Belzer.\n_START_SECTION_\n1994: Old Friends Never Die\n_START_PARAGRAPH_\nJonathan og Jennifer blir invitert da en vellykket utgiver holder selskap p\xc3\xa5 sin private \xc3\xb8y. Ved en tilfeldighet overh\xc3\xb8rer Jennifer to menn som planlegger \xc3\xa5 beg\xc3\xa5 et mord, og det tiltenkte offeret er Jonathan! N\xc3\xa5 m\xc3\xa5 hun og Jonathan finne gjerningsmennene f\xc3\xb8r gjerningsmennene finner Jonathan. Med David Rasche, Vicki Lawrence, James Avery, Fred Willard.\n_START_SECTION_\n1995: Secrets Of The Hart\n_START_PARAGRAPH_\nJonathan og Jennifer bes\xc3\xb8ker San Francisco for \xc3\xa5 overv\xc3\xa6re en veldedig auksjon. Der finner Jennifer et barndomsbilde av Jonathan og hans s\xc3\xb8ster i en gammel medaljong. Han har ikke sett sin s\xc3\xb8ster p\xc3\xa5 mange \xc3\xa5r. En mann presenterer seg og hevder han er Jonathans nev\xc3\xb8. Skal Jonathan endelig f\xc3\xa5 se sin s\xc3\xb8ster igjen? Med Jason Bateman, Wendie Malick, Taylor Negron, Natasha Gregson Wagner.\n_START_SECTION_\n1995: Two Harts In 3/4 Time\n_START_PARAGRAPH_\nJonathan og Jennifer m\xc3\xa5 l\xc3\xa6re seg \xc3\xa5 leve et liv uten Max etter hans tragiske bortgang. Han etterlater seg en sv\xc3\xa6rt verdifull klokke, som skal vise seg \xc3\xa5 bli midtpunktet i en sak som involverer b\xc3\xa5de utpressing og mord. Med Joan Collins, Sebastian Koch.\n_START_SECTION_\n1996: Harts In High Season\n_START_PARAGRAPH_\nDa en gammel fiende av Jonathan br\xc3\xa5tt forsvinner i Australia, uten et snev av spor, blir Jonathan hovedmistenkt. Med hjelp fra Jennifer pr\xc3\xb8ver Jonathan iherdig \xc3\xa5 finne den virkelige morderen, for s\xc3\xa5 \xc3\xa5 kunne bevise sin uskyld. Med James Brolin\n_START_SECTION_\n1996: Till Death Do Us Hart\n_START_PARAGRAPH_\nJonathan og Jennifer drar til Tyskland da de f\xc3\xa5r vite at hennes benmarg muligens kan redde et barneliv. Lite vet de, at reisen setter hennes liv i fare da saken egentlig dreier seg om en falsk identitet. Med George Hamilton, Dwight Schultz.'